Document ID: 32006R0492

KOMISSION ASETUS (EY) N:o 492/2006,
annettu 27 päivänä maaliskuuta 2006,
tiettyjen rehun lisäaineiden väliaikaisesta ja pysyvästä hyväksymisestä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY (1) ja erityisesti sen 3 artiklan, 9 d artiklan 1 kohdan ja 9 e artiklan 1 kohdan,
ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (2) ja erityisesti sen 25 artiklan,
sekä katsoo seuraavaa:
(1)
Asetuksessa (EY) N:o 1831/2003 säädetään lisäaineiden hyväksymisestä käytettäviksi eläinten rehussa.
(2)
Asetuksen (EY) N:o 1831/2003 25 artiklassa vahvistetaan siirtymäsäännökset rehun lisäaineiden hyväksymistä koskeville hakemuksille, jotka on jätetty direktiivin 70/524/ETY mukaisesti ennen asetuksen (EY) N:o 1831/2003 soveltamispäivää.
(3)
Tämän asetuksen liitteissä lueteltujen lisäaineiden hyväksymistä koskevat hakemukset on jätetty ennen asetuksen (EY) N:o 1831/2003 soveltamispäivää.
(4)
Direktiivin 70/524/ETY 4 artiklan 4 kohdan mukaiset hakemuksia koskevat alustavat huomautukset toimitettiin komissiolle ennen asetuksen (EY) N:o 1831/2003 soveltamispäivää. Siksi näitä hakemuksia käsitellään vielä direktiivin 70/524/ETY 4 artiklan mukaisesti.
(5)
On toimitettu tietoja, jotka tukevat hakemusta entsyymivalmisteen, joka sisältää endo-1,3(4)-beeta-glukanaasia, jota tuottaa Aspergillus aculeatus (CBS 589.94), ja endo-1,4-beeta-ksylanaasia, jota tuottaa Aspergillus oryzae (DSM 10287), käytön hyväksymiseksi broilerien ja porsaiden ruokinnassa. Euroopan elintarviketurvallisuusviranomainen antoi 20 päivänä heinäkuuta 2005 kyseisen valmisteen käytöstä lausunnon, jonka mukaan valmiste ei aiheuta riskiä kuluttajille, käyttäjille, kyseiselle eläinryhmälle eikä ympäristölle. Arviointi osoittaa, että direktiivin 70/524/ETY 9 e artiklan 1 kohdassa tällaisen valmisteen kyseisen käytön hyväksymiselle säädetyt edellytykset täyttyvät. Sen vuoksi kyseisen entsyymivalmisteen käyttö olisi hyväksyttävä neljäksi vuodeksi liitteessä I vahvistetuin edellytyksin.
(6)
Mikro-organismivalmisteen Saccharomyces cerevisiae (MUCL 39 885) käyttö hyväksyttiin väliaikaisesti ensimmäisen kerran lihanautojen ruokinnassa komission asetuksella (EY) N:o 1411/1999 (3). On saatu uusia tietoja, jotka tukevat hakemusta tämän mikro-organismivalmisteen hyväksymiseksi ilman määräaikaa. Arviointi osoittaa, että direktiivin 70/524/ETY 3 a artiklassa tällaiselle hyväksymiselle säädetyt edellytykset täyttyvät. Sen vuoksi kyseisen mikro-organismivalmisteen käyttö olisi hyväksyttävä ilman määräaikaa liitteessä II vahvistetuin edellytyksin.
(7)
Mikro-organismivalmisteen Lactobacillus farciminis (CNCM MA 67/4R) käyttö hyväksyttiin väliaikaisesti ensimmäisen kerran porsaiden ruokinnassa komission asetuksella (EY) N:o 1411/1999. On saatu uusia tietoja, jotka tukevat hakemusta tämän mikro-organismivalmisteen hyväksymiseksi ilman määräaikaa. Arviointi osoittaa, että direktiivin 70/524/ETY 3 a artiklassa tällaiselle hyväksymiselle säädetyt edellytykset täyttyvät. Sen vuoksi kyseisen mikro-organismivalmisteen käyttö olisi hyväksyttävä ilman määräaikaa liitteessä II vahvistetuin edellytyksin.
(8)
On toimitettu tietoja, jotka tukevat hakemusta kaliumdiformiaatin käytön hyväksymiseksi ilman määräaikaa luokkaan ”Säilöntäaineet” kuuluvana rehun lisäaineena kaikkien eläinlajien ruokinnassa. Komissio pyysi Euroopan elintarviketurvallisuusviranomaista antamaan lausunnon kyseisen aineen vaikutuksesta ja turvallisuudesta ihmisten ja eläinten terveydelle sekä ympäristölle. Euroopan elintarviketurvallisuusviranomainen antoi 8 päivänä joulukuuta 2004 myönteisen lausunnon kaliumdiformiaatin vaikutuksesta ja turvallisuudesta kaikkien eläinlajien ruokinnassa. Kaliumdiformiaatin arviointi osoitti, että direktiivin 70/524/ETY 3 a artiklassa säädetyt asiaa koskevat edellytykset hyväksymiselle täyttyvät. Sen vuoksi kyseisen aineen käyttö säilöntäaineena olisi hyväksyttävä ilman määräaikaa liitteessä III vahvistetuin edellytyksin.
(9)
Kyseisten hakemusasiakirjojen arvioinnin perusteella voidaan todeta, että joitakin menettelyitä olisi vaadittava työntekijöiden suojelemiseksi altistumiselta liitteissä mainituille lisäaineille. Tällaisen suojan pitäisi olla taattu sovellettaessa toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY (4).
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Hyväksytään liitteen I mukaisesti ryhmään ”Entsyymit” kuuluvien valmisteiden käyttö lisäaineina eläinten ruokinnassa väliaikaisesti neljäksi vuodeksi kyseisessä liitteessä vahvistetuin edellytyksin.
2 artikla
Hyväksytään liitteen II mukaisesti ryhmään ”Mikro-organismit” kuuluvien valmisteiden käyttö lisäaineina eläinten ruokinnassa ilman määräaikaa kyseisessä liitteessä vahvistetuin edellytyksin.
3 artikla
Hyväksytään liitteen III mukaisesti ryhmään ”Säilöntäaineet” kuuluvien aineiden käyttö lisäaineina eläinten ruokinnassa ilman määräaikaa kyseisessä liitteessä vahvistetuin edellytyksin.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä maaliskuuta 2006.

Labels: 0
17
16
6